# GDPR artikkel 6 nr. 1 bokstav c som behandlingsgrunnlag for Google Workspace for Education

**Kort om din forpliktelse som skoleeier**

GDPR artikkel 6 nr. 1 bokstav c gir lovlig grunnlag for behandling av personopplysninger som er «nødvendig for å oppfylle en rettslig forpliktelse som påhviler den behandlingsansvarlige». Dette behandlingsgrunnlaget krever at en «rettslige forpliktelse» har grunnlag i nasjonal lovgivning.

Det er skoleeier som er ansvarlig for at innholdet og vurderingen i grunnskoleopplæringen er i samsvar med læreplaner gitt etter opplæringslova. Med andre ord er skoleeier rettslig forpliktet til å sørge for at elever får den opplæringen de har krav på.

Skoleeier har det overordnede ansvaret for å organisere opplæringen i samsvar med læreplanverket og i samsvar med regler om innhold, vurdering mv. som er fastsatt i forskrift til opplæringslova. Dette innebærer at skoleeier er rettslig forpliktet til å organisere grunnskolene på en måte som gjør elevene i stand til å nå kompetansemålene for fagene.

Dette er et forslag til begrunnelse for bruk av GDPR artikkel 6 nr. 1 bokstav c som behandlingsgrunnlag for kjernetjenestene i Google Workspace for Education.

Last ned denne vurderingen i word her LINK

### Hvorfor GDPR artikkel 6 nr. 1 bokstav c kan brukes av skoleeier

Det kan stilles spørsmål om dette behandlingsgrunnlaget kan brukes når behandlingsansvarlig er et offentlig organ, her en kommune. Dette fordi det i utgangspunktet er GDPR artikkel 6 nr. 1 bokstav e som skal brukes når man er pålagt en oppgave i allmennhetens interesse eller når man utøver offentlig myndighet.

Artikkel 29-gruppen[[1]](#footnote-2) har imidlertid uttalt at også offentlige myndigheter kan være pålagt en rettslig forpliktelse, så lenge forpliktelsen har hjemmel i lov.[[2]](#footnote-3) Loven må tydelig definere plikten. Datatilsynet har presisert dette på denne måten:

Den rettslige forpliktelsen må være klart nok formulert. Det må være klart at det er en plikt, altså at det ikke foreligger valgfrihet. Dessuten må det komme frem hva plikten innebærer når det gjelder behandling av personopplysninger og hva slags personopplysninger som er gjenstand for plikten.[[3]](#footnote-4)

Det at GDPR artikkel 6 nr. 1 bokstav c kan brukes av offentlige myndigheter, støttes også av den norske personvernnemnda. I Spekter-saken konkluderte nemnda med at behandlingsgrunnlaget for kartleggingsverktøyet Spekter var GDPR artikkel 6 nr. 1 bokstav c, jf. opplæringslova kapittel 9 A.[[4]](#footnote-5) Videre har nemnda konkludert med at en barnehage hadde behandlingsgrunnlag i artikkel 6 nr. 1 bokstav c for å ta videoopptak av et barnehagebarn fordi det var nødvendig for å oppfylle deres undersøkelsesplikt etter barnehageloven.[[5]](#footnote-6)

Disse to sakene viser at når en kommune som skole- eller barnehageeier er pålagt en klar rettslig forpliktelse, f.eks. en undersøkelsesplikt, vil det være riktig å bruke GDPR artikkel 6 nr. 1 bokstav c som det primære behandlingsgrunnlaget.

### Nærmere om plikten til å sørge for grunnskole- og videregående opplæring

Ansvaret for opplæringen følger av opplæringslova kapittel 13. Her fremgår det at skoleeier har en plikt til å sørge for opplæring i henhold til opplæringslova og tilhørende forskrifter.

Retten til opplæring i grunnskolen er regulert i opplæringslova § 2-1, som gir barn og unge rett til en offentlig grunnskoleopplæring i samsvar med opplæringslova og tilhørende forskrifter.

Innholdet i opplæringen er regulert i opplæringslova 2-3, som fastsetter bestemte fag og emner som grunnskoleopplæringen skal omfatte. Forskrift til opplæringslova gir utfyllende regler for innholdet i opplæringen. Det fremgår av forskriften § 1-1 at opplæringen i grunnskolen skal være «i samsvar med Læreplanverket for Kunnskapsløftet».

Med andre ord er skoleeier rettslig forpliktet til å sørge for at opplæringen er i samsvar med Læreplanverket for kunnskapsløftet.

Læreplanverket for Kunnskapsløftet styrer innholdet i opplæringen, og består av en overordnet del, læreplaner og fag- og timefordelingen i fagene. Alle delene av Læreplanverket er forskrifter til opplæringsloven. Det betyr at skoleeier er forpliktet til å følge Læreplanverket, og at Læreplanverket er en rettslig bindende regulering av opplæringen.

Læreplanverket definerer fem ferdigheter som er grunnleggende for hele opplæringsløpet. Digitale ferdigheter er en av disse ferdighetene.

Utdanningsdirektoratet beskriver «digitale ferdigheter» som å være i stand til å:

«innhente og behandle informasjon, være kreativ og skapende med digitale ressurser, og å kommunisere og samhandle med andre i digitale omgivelser. Det innebærer å kunne bruke digitale ressurser hensiktsmessig og forsvarlig for å løse praktiske oppgaver. Digitale ferdigheter innebærer også å utvikle digital dømmekraft ved å tilegne seg kunnskap og gode strategier for nettbruk».[[6]](#footnote-7)

Det er dermed plikten til å sørge for digitale ferdigheter som gjør det nødvendig for skolene å bruke Google Workspace for Education i opplæringen.

1. Artikkel 29-gruppen var et uavhengig og rådgivende organ i saker om personvern og vern av personopplysninger som ble opprettet med hjemmel i personverndirektivet av 1995 artikkel 29. Arbeidsgruppen ble oppløst da personvernforordningen trådte i kraft, og deres oppgaver er i dag overtatt av det Europeiske Personvernrådet (European Data Protection Board, EDPB). [↑](#footnote-ref-2)
2. Article 29 Data Protection Working Party, «Opinion 06/2014 on the notion of legitimate interests of the data controller under Article 7 of Directive 95/46/EC», 844/14/EN WP 217, 9. april 2014, side19. Selv om uttalelsen ikke direkte omhandler tolkningen av personvernforordningen, tilsvarer ordlyden i personvernforordningen i stor grad personverndirektivet. Uttalelsen er derfor også relevant kilde for tolkningen av personvernforordningen. [↑](#footnote-ref-3)
3. Datatilsynet, «Nødvendig for å oppfylle en rettslig plikt», <https://www.datatilsynet.no/rettigheter-og-plikter/virksomhetenes-plikter/om-behandlingsgrunnlag/nodvendig-for-a-oppfylle-en-rettslig-plikt/> (hentet 10.11.2023). [↑](#footnote-ref-4)
4. Personvernnemndas vedtak 19.11.2020, PVN-2020-13. [↑](#footnote-ref-5)
5. Personvernnemndas vedtak 10.10.2023, PVN-2023-05. [↑](#footnote-ref-6)
6. Utdanningsdirektoratet, «Digitale ferdigheter som grunnleggende ferdighet», <https://www.udir.no/laring-og-trivsel/rammeverk/rammeverk-for-grunnleggende-ferdigheter/2.1-digitale-ferdigheter/> (hentet 08.08.2023). [↑](#footnote-ref-7)